Avainsanat

Tiivistelmä



Avainsanat

1. Kilpailu - Julkiset yritykset - Yritykset, joille jäsenvaltiot myöntävät erityisoikeuksia tai yksinoikeuksia - Yritykset, jotka tuottavat yleisiin taloudellisiin tarkoituksiin liittyviä palveluja - Komission toimivalta - Päätökset, joissa konkreettisella tavalla täsmennetään jäsenvaltioiden velvoitteet - Hyväksyttävyys

(ETY:n perustamissopimuksen 90 artiklan 3 kohta)

2. Kilpailu - Julkiset yritykset - Jäsenvaltioiden toiminnan valvonta julkisten yritysten osalta - Jäsenvaltioiden ja yritysten puolustautumisoikeudet - Ulottuvuus

(ETY:n perustamissopimuksen 90 artiklan 3 kohta)

Tiivistelmä

1. Perustamissopimuksen 90 artiklan 3 kohdassa komissiolle annetaan tehtäväksi valvoa, että jäsenvaltiot noudattavat velvoitteita, jotka kuuluvat niille julkisten yritysten ja yleisiin taloudellisiin tarkoituksiin liittyviä palveluja tuottavien yritysten osalta, sekä nimenomainen toimivalta ryhtyä tältä osin toimenpiteisiin käyttämällä kahta oikeudellista keinoa eli direktiivejä ja päätöksiä.

Komission päätös, joka tehdään yhdessä tai useassa jäsenvaltiossa vallitsevan tilanteen perusteella, käsittää välttämättä kyseisen tilanteen arvioinnin yhteisön oikeuden kannalta, ja päätöksessä määritetään se, mitä seurauksia tästä arvioinnista aiheutuu asianomaiselle jäsenvaltiolle, kun otetaan huomioon yrityksille uskottujen erityistehtävien hoitamisesta johtuvat vaatimukset siinä tilanteessa, että kyseiset yritykset tuottavat yleisiin taloudellisiin tarkoituksiin liittyviä palveluja.

Jotta 90 artiklan 3 kohdassa komissiolle annettua päätöksentekotoimivaltaa ei tehtäisi täysin tehottomaksi, komissiolla on tunnustettava olevan toimivalta vahvistaa, että valtion tietty toimenpide on perustamissopimuksen määräysten vastainen, ja esittää, mitä toimenpiteitä asianomaisen jäsenvaltion on toteutettava täyttääkseen yhteisön oikeudesta aiheutuvat velvoitteet.

Tällaisen toimivallan olemassaolon tunnustaminen on myös välttämätöntä, jotta komissio voi täyttää sille perustamissopimuksen 85-93 artiklassa annetun tehtävän eli kilpailusääntöjen noudattamisen valvonnan ja siten myötävaikuttaa siihen, että sisämarkkinoilla toteutuu vääristymättömän kilpailun järjestelmä perustamissopimuksen 3 artiklan f alakohdan mukaisesti. Komissio ei voisi kokonaisuudessaan täyttää tehtäväänsä, jos se voisi ainoastaan määrätä seuraamuksia yritysten kilpailurikkomuksista voimatta suoraan kohdistaa toimia perustamissopimuksen 90 artiklan 3 kohdan nojalla niihin jäsenvaltioihin, jotka niiden julkisten yritysten tai yritysten osalta, joille jäsenvaltiot myöntävät erityisoikeuksia tai yksinoikeuksia, toteuttavat tai pitävät voimassa toimenpiteitä, joilla on samankaltainen kilpailua rajoittava vaikutus.

Tämä toimivalta ei mitenkään vaikuta perustamissopimuksen 169 artiklassa yhteisöjen tuomio-istuimelle annettuun toimivaltaan.

2. Puolustautumisoikeuksien kunnioittaminen kaikissa sellaisissa menettelyissä, jotka on saatettu vireille tiettyä henkilöä vastaan ja joiden päätteeksi voidaan tehdä tälle henkilölle vastainen päätös, on yhteisön oikeuden perusperiaate, jota on noudatettava myös nimenomaisen sääntelyn puuttuessa. Kun tätä periaatetta sovelletaan komission valvoessa jäsenvaltioiden toimintaa suhteessa julkisiin yrityksiin, on edellytyksenä, että asianomaiselle jäsenvaltiolle esitetään, ennen päätöksen tekemistä perustamissopimuksen 90 artiklan 3 kohdan nojalla, täsmällinen ja täydellinen selvitys niistä lainvastaisuuksista, joihin komissio aikoo päätöksessään katsoa kyseisen jäsenvaltion syyllistyneen ja että asianomaiselle jäsenvaltiolle annetaan tilaisuus esittää asianmukaisesti näkemyksensä asianomaisten kolmansien osapuolten esittämistä huomautuksista. Yrityksellä, joka suoraan hyötyy kiistanalaisesta toimenpiteestä ja joka yksilöidään toimenpiteessä, on oikeus tulla kuulluksi ennen päätöksen tekemistä, kun päätöksessä viitataan nimenomaisesti kyseiseen yritykseen ja kun päätöksen taloudelliset seuraukset kohdistuvat suoraan siihen.